แนะนำเกษตรกร พร้อมรับมือโรคใบร่วงชนิดใหม่ในยางพาราในพื้นที่ 5 จังหวัดชายแดนใต้
นายขจรจักษณ์ นวลพรหมสกุล รองผู้ว่าการด้านบริหาร การยางแห่งประเทศไทย หรือ กยท. กล่าวว่า กยท. มีมาตรการการกำจัดโรค เฝ้าระวังและช่วยเหลือเยียวยาเกษตรกรที่ได้รับผลกระทบจากการแพร่ระบาดของโรคใบร่วงในสวนยางพาราอยู่เสมอ โดยล่าสุดการจัดสัมมนาเชิงปฏิบัติการ โครงการป้องกันและควบคุมโรคใบร่วงชนิดใหม่ในยางพารา แก่พนักงานการยางแก่งประเทศไทย และเกษตรกรชาวสวนยางในพื้นที่ 5 จังหวัดชายแดนใต้ การสัมมาในครั้งนี้ถือเป็นการเสริมสร้างความรู้ความเข้าใจ เกี่ยวกับโรคใบร่วงชนิดใหม่ในยางพารา การทำปุ๋ยอินทรีย์ น้ำหมักชีวภาพและจุลินทรีย์ไตรโคเดอร์มา เพื่อนำไปใช้ป้องกันและควบคุมโรคใบร่วง พร้อมขยายผลไปสู่การปฏิบัติจริงในแปลงยางพาราเกษตรกรในพื้นที่ 5 จังหวัดชายแดนใต้ ได้แก่ สงขลา สตูล ยะลา ปัตตานี และนราธิวาส เพื่อสำรวจและหาวิธีช่วยเหลือเกษตรกรชาวสวนยางที่กำลังประสบปัญหานี้ต่อไป การปรับปรุงดินและการสร้างความสมบูรณ์แข็งแรง แก่ต้นยางพาราก็เป็นอีกวิธีหนึ่งที่ช่วยลดปัญหาการแพร่ระบาดของโรคใบร่วงได้ดีเช่นกัน ไม่ว่าจะเป็นการใช้น้ำหมักชีวภาพ การใช้ปุ๋ยอินทรีย์ร่วมกับจุลินทรีย์ไตรโคเดอร์มาในการกำจัดเชื้อรา ซึ่งความรู้ที่ได้จากการสัมมนาในครั้งนี้จะถูกนำมาใช้จริงในแปลงสาธิตของเกษตรกรในพื้นที่ พร้อมขยายผลไปสู่ภาคใต้ตอนกลาง ภาคใต้ตอนบนและภาคตะวันออกอย่างเร่งด่วนที่สุด